Ebenbitar
Ebenbitar Res apud Vicidata repertae: Nativitas: 1197; Malaca Obitus: 1248; Damascus Ebenbitar, nomine brevi Arabico بن البيطار Ibn al-Baiṭār (natus anno circiter 1190 ad Benalmádena prope Malacam; Damasci mortuus anno 1248) fuit medicus scriptorque in lingua Arabica de simplicibus medicamentis. Nomen breve Arabicum بن البيطار Ibn al-Baiṭār eum "filium veterinarii" fuisse attestat. Hispali in urbe studia medica persecutus est sub tutela Abu al-ʿAbbās al-Nabātī, qui commentarios in Materiam medicam Dioscoridis composuit. Ebenbitar itinera per Africam septentrionalem anno fere 1220 incipiens usque in Aegyptum pervenit, ubi herbarius iuxta sultanum Meledinum factus est. Quo dominium suum in Syriam promovente, Ebenbitar Damasci habitare et laborare coepit. Ibi mortem obiit.